Ριζότο με κάστανα και κολοκύθα
Δύο άκρως χειμερινά και γιορτινά υλικά, τα κάστανα κι η κολοκύθα, ενώνονται σε ένα πιάτο και μας δίνουν ένα γευστικό αποτέλεσμα που κάνει θραύση!
50 γρ. βούτυρο αγελάδας, 1 ξερό κρεμμύδι, ψιλοκομμένο, 100 γρ. σύγκλινο Μάνης, σε μικρά κομμάτια (προαιρετικά), 350 γρ. ψίχα κολοκύθας, σε μικρά κομμάτια, 1 1/2 κουτ. σούπας μπούκοβο γλυκό + λίγο καυτερό, κατά βούληση, 350 γρ. ρύζι αρμπόριο ή Καρολίνα Σερρών, 120 ml λευκό ξηρό κρασί, περίπου 1.500 ml ζωμός λαχανικών ή κοτόπουλου, καυτός, 100 γρ. κάστανα, έτοιμα καθαρισμένα και προβρασμένα, σε μέτρια κομμάτια, 4 κουτ. σούπας τριμμένο νιώτικο κεφαλοτύρι, 1 κουτ. γλυκού ξύσμα πορτοκαλιού, 1 κουτ. σούπας φυλλαράκια από φρέσκο θυμάρι, 3 κουτ. σούπας φυλλαράκια φρέσκιας ρίγανης ή 1 κουτ. σούπας ξερή, 4 κουτ. σούπας τριμμένο βολάκι Άνδρου (ή άλλο λευκό τυρί, όπως φέτα), αλάτι, φρεσκοτριμμένο πιπέρι
Για να φτιάξουμε ριζότο με κάστανα και κολοκύθα αρχικά ζεσταίνουμε, σε μια φαρδιά και ρηχή κατσαρόλα, το μισό βούτυρο σε μέτρια φωτιά και σοτάρουμε το κρεμμύδι μαζί με το σύγκλινο (αν το χρησιμοποιήσουμε) για 3-4 λεπτά. Προσθέτουμε την κολοκύθα, τα δύο είδη μπούκοβου και σοτάρουμε για άλλα 2-3 λεπτά, ανακατεύοντας συχνά. Ρίχνουμε το ρύζι και ανακατεύουμε μέχρι να γυαλίσουν οι κόκκοι του. Σβήνουμε με το κρασί, μαγειρεύουμε για 1-2 λεπτά, ανακατεύοντας, για να εξατμιστεί το αλκοόλ.Έπειτα, αρχίζουμε να ρίχνουμε τον καυτό ζωμό, σε δόσεις, με κουτάλα της σούπας. Ρίχνουμε κάθε δόση όταν η προηγούμενη έχει απορροφηθεί, μέχρι τελικά να ρίξουμε σχεδόν όλο τον ζωμό ή όσο χρειάζεται ώστε το ρύζι να μαλακώσει αλλά να παραμείνει ελαφρώς τραγανό στο δόντι. Σε μία από τις τελευταίες δόσεις αλατοπιπερώνουμε.Παράλληλα, σε ένα μεγάλο τηγάνι ζεσταίνουμε το υπόλοιπο βούτυρο σε μέτρια προς δυνατή φωτιά και σοτάρουμε τα κάστανα για 4-6 λεπτά, ανακατεύοντας συχνά, μέχρι να ροδίσουν απαλά. Αποσύρουμε από τη φωτιά.Αποσύρουμε και το ριζότο από τη φωτιά.Προσθέτουμε το νιώτικο κεφαλοτύρι, το ξύσμα πορτοκαλιού και τα μισά σοταρισμένα κάστανα. Ανακατεύουμε καλά, σκεπάζουμε την κατσαρόλα με το καπάκι της και αφήνουμε στην άκρη για 1 λεπτό.Προσθέτουμε τα μυρωδικά και μοιράζουμε σε πιάτα. Βάζουμε σε κάθε μερίδα λίγα από τα υπόλοιπα κάστανα και το τριμμένο βολάκι και σερβίρουμε αμέσως το ριζότο.
Κάστανα,Κολοκύθα,Ρύζι,Χριστούγεννα